FI Euroopan unionin virallinen lehti C 62/9

Komission delegoidun asetuksen (EU) N:o 664/2014 8 artiklan 1 kohdassa tarkoitettu komission asetuksella (EY) N:o 1107/96 neuvoston asetuksen (ETY) N:o 2081/92 17 artiklassa tarkoitetun menettelyn mukaisesti rekisteröidyn alkuperänimityksen tai maantieteellisen merkinnän yhtenäisen asiakirjan julkaiseminen

(2015/C 62/08)

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (1)

”WALDVIERTLER GRAUMOHN”

EY-nro: AT-PDO-0117-01269–31.3.2008

SMM ( ) SAN ( X )

1. Nimi

”Waldviertler Graumohn”

2. Jäsenvaltio tai kolmas maa

Itävalta

3. Maataloustuotteen tai elintarvikkeen kuvaus

3.1 Tuotelaji

Luokka 1.6: Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Waldviertler Graumohn kuuluu oopiumunikkojen lajiin (Papaver somniferum Linné), ja se tunnetaan nimellä ”Schüttmohn”. Waldviertlerin paikalliskantojen lisäksi on olemassa kaksi rekisteröityä lajia: Edel-Weiss ja Edel-Rot. Unikon siemenet ovat harmaita ja munuaisen muotoisia, 1–1,5 mm pitkiä ja 0,7–1 mm leveitä. Siemenkuori on ohut. Siementen ulkopinnassa on verkkomainen kuvio, ja niiden öljypitoisuus on 43,4–48,4 prosenttia. Korkea öljypitoisuus ja ohut siemenkuori antavat Waldviertler Graumohnille sen ominaisen miedon ja pähkinäisen maun. Tyydyttymättömien rasvahappojen osuus on noin 85 prosenttia.

Waldviertler Graumohn on yksi harvoista unikkolajeista, jonka siemenkota avautuu kypsyessään, minkä ansioista siemenet voidaan ottaa talteen ilman, että kota tuhoutuu.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

—

3.6 Viipalointia, raastamista, pakkaamista jne. koskevat erityiset säännöt

Yksittäiset erät varastoidaan ja käsitellään toisistaan erillään, jotta tuottaja pystytään tunnistamaan kaikissa vaiheissa.

3.7 Merkintöjä koskevat erityiset säännöt

Mikäli maanviljelijä ei myy tuotettaan itse, vaan myynti tapahtuu väliportaan kautta, kuhunkin erään merkitään luovutuksen yhteydessä tuottajanumero (tai eränumero), joten tuottaja on tunnistettavissa kaikissa vaiheissa.

4. Maantieteellisen alueen tarkka rajaus

Waldviertel sijaitsee Itävallassa Ala-Itävallan (Niederösterreich) osavaltiossa. Viljelyalue kattaa Zwettlin, Gmündin, Waidhofen/Thayan, Hornin, Krems/Landin (Tonavan pohjoispuolella) ja Melkin (Tonavan pohjoispuolella) piirikunnat.

5. Yhteys maantieteelliseen alkuperään

5.1 Maantieteellisen alueen erityisyys

Alueelle on ominaista karu maaperä, suuret päivä- ja yölämpötilojen vaihtelut sekä kuivat sääolosuhteet sadonkorjuun aikana. Unikkoa on viljelty alueella perinteisesti 1200-luvulta lähtien. Unikonviljely edellyttää suurta huolellisuutta ja puutarhamaisesti muokattua maaperää. Paikallisen osaamisen avulla kehitettiin koneita erityisesti Waldviertler Graumohnin korjuuta varten, koska ohuen siemenkuoren ja korkean öljypitoisuuden vuoksi kasvi rikkoutuu ja rutistuu ja siten pilaantuu herkästi, jos käytetään tavanomaisia leikkuupuimureita.

5.2 Tuotteen erityisyys

Siemenet ovat väriltään harmaita ja kooltaan suhteellisen suuria muihin unikkolajeihin verrattuna. Siemenkuori on ohut. Siementen öljypitoisuus on 2–3 prosenttia suurempi kuin sinisten unikonsiementen, ja tyydyttymättömien rasvahappojen osuus on korkea. Niillä on intensiivinen ominaismaku.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Muihin unikkolajeihin verrattuna Waldviertler Graumohnin lehdet ovat pehmeät, ja niiden reunat ovat sahalaitaiset ja rikkonaiset. Varsi on nukkainen. Näiden ominaisuuksien avulla Waldviertler Graumohn pystyy käyttämään Waldviertelin alueen suurten päivä- ja yölämpötilojen vaihtelun aiheuttaman kasteen paremmin hyödykseen, mikä varmistaa sen kasvun. Alueen lämpötilavaihteluilla on tämän lisäksi erityinen vaikutus siemeniin, jotka supistuvat kylmässä ja laajenevat lämpimässä. Tämä liike saa aikaan intensiivisen maun. Waldviertelin karun maaperän vuoksi unikko kasvaa hitaasti, mikä parantaa unikkoöljyn laatua ja lisää sen määrää. Sadonkorjuun ajan kuivilla sääolosuhteilla on merkittävä vaikutus unikon ja sen siemenkotien laatuun.

Unikonviljelyllä on Waldviertelin lähinnä pientiloihin perustuvalle maataloudelle suuri taloudellinen merkitys, ja sen maisemalliset vaikutukset tukevat muun muassa matkailun kehittymistä. Punavalkoisina kukkivat unikkopellot houkuttelevat Waldvierteliin vuosittain suuren määrän matkailijoita. Waldviertler Graumohn on myös usein käytetty perinteinen raaka-aine paikallisissa ruoissa.

Eritelmän julkaisutiedot

(Neuvoston asetuksen (EY) N:o 510/2006 (2) 5 artiklan 7 kohta)

www.patentamt.at/Home/Markenschutz/Herkunftsangaben/Formulare/HA2_07_sp_WaldviertlerGraumohn_1.pdf

(1) EUVL L 343, 14.12.2012, s. 1.

(2) Ks. alaviite 1.